ཟས་མཆོད་པ་འདི། །དཔལ་ལྡན་ནག་པོ་ཆེན་པོའི་ཞལ་དུ་འབུལ། །དགྱེས་པའི་ཚུལ་གྱིས་མཆོད་གཏོར་འདི་བཞེས་ལ། །སྔོན་གྱི་ཐུགས་དམ་གཉན་པོ་ཉེར་དགོངས་ཏེ། ། རྣལ་འབྱོར་བདག་ཅག་འཁོར་དང་བཅས་པ་ཡི། །མི་མཐུན་ནོད་པའི་རྐྱེན་རྣམས་ཞི་བ་དང་། །འདོད་པའི་དོན་རྣམས་འགྲུབ་པར་མཛད་དུ་གསོལ། ། གཏོར་མ་ལ་སྨན་ཕུད་དང་རཀྟ་སྒྲེངས། ཟས་སྣ་སྣ་ཚོགས་ཀྱིས་གཏོར་མ་དང་པོ་དེ། ཤར་དུ་རིམ་པས་བླུགས་ཏེ། གཏོར་སྔགས་ཤུགས་ཕྱུང་ལ་ལན་གསུམ་བརྗོད། མཐར། ཧོཿ དཔལ་མགོན་པོ་ནག་པོ་དུག་གསུམ་གྱི་སྨན་པ། རིག་འཛིན་ཡོངས་ཀྱི་སྲོག་ཤིང་རྣལ་འབྱོར་གྱི་དགྲ་ལྷ། བདུད་འདུལ་གྱི་དབང་ཕྱུག།མནའ་བཟན་གྱི་གཤེད་མ། དམ་ཉམས་ཀྱི་སྲོག་གཅོད། དགྲ་བགེགས་འདུལ་བའི་དཔའ་བོ། བསྟན་སྲུངས་ཀྱི་མངའ་བདག་ཆེན་པོ། འཁོར་ཕོ་ཉ་ལས་མཁན་གཡོག་འཁོར་གྲངས་ལས་འདས་ཤིང་བརྗོད་དུ་མི་ལང་བ་རྣམས་ཀྱི་ཞལ་དུ་འབུལ་ལོ། །གསོལ་ལོ། །མཆོད་དོ། །མགྲོན་ནོ། །མཆོད་པ་དམ་པ་བཞེས་སུ་གསོལ། དམ་རྫས་བདུད་རྩི་འབར་བ་འདི་བཞེས་ལ། བདག་ཅག་དཔོན་སློབ་ཡོན་མཆོད་འཁོར་དང་བཅས་པ་རྣམས་ཀྱི་ནད་དང་གནོད་པ་ཐམས་ཅད་ཞི་བར་མཛད་དུ་གསོལ། ཚེ་དང་བསོད་ནམས་དཔལ་འབྱོར་ཐམས་ཅད་རྒྱས་པར་མཛད་དུ་གསོལ། མི་དང་མི་མ་ཡིན་པའི་འགྲོ་བ་ཐམས་ཅད་དབང་དུ་བསྡུ་བར་མཛད་དུ་གསོལ། བར་དུ་གཅོད་པ་ཐམས་ཅད་ཐལ་བ་རྡུལ་དུ་རླག་པར་མཛད་དུ་གསོལ། སངས་རྒྱས་ཀྱི་བསྟན་པ་སྲུངས་ཤིག །དཀོན་མཆོག་གི་དབུ་འཕང་བསྟོད་ཅིག ། དམ་ཆོས་མི་ནུབ་པའི་རྒྱལ་མཚན་ཕྱོར་ཞིག།བསམ་པ་ཐམས་ཅད་སྒྲུབས། རེ་བ་ཐམས་ཅད་སྐོངས། སྙན་པའི་གྲགས་པས་ཕྱོགས་ཐམས་ཅད་ཁྱབ་པར་མཛོད། ཁྱད་པར་དུ་ཡང་དེང་དྲག་པོའི་འཕྲིན་ལས་མངོན་པར་ཞུ་བ་ལགས་ཀྱི། བསྟན་པ་ལ་སྡང་བའི་དགྲ་བགེགས་ལོག་འདྲེན་བྱད་མ་འདི་དག།སྐད་ཅིག་ཉིད་ལ་བསད་པ་དང་། བསྐྲད་པ་དང་། དབྱེ་བ་དང་། རེངས་པ་དང་། བཅིངས་པའི་སྒོ་དུ་མ་ནས་འཁོར་དང་བཅས་པ་དང་། གྲོགས་དག་བཅས་པ་དང་། སྲུང་སྐྱོབ་དང་བཅས་པ་ཐམས་ཅད་ཐལ་བ་རྡུལ་དུ་རློག་པའི་འཕྲིན་ལས་མཛོད་ཅིག། ཅེས་པའི་མཐར། བསད་སྔགས་རིང་ཐུང་གང་རུང་ཞིག་ཚར་གཅིག་གམ་གསུམ་བརྗོད། དེ་ཁོ་ནའི་རིམ་པས། སླར་ཡང་། ཧཱུ་ཾམགོན་པོ་མཚན་གསོལ་ཞེས་མན་ཆད། བསད་སྔགས་ཀྱི་བར་གསོལ་ཀ་ལས་བཅོལ་བསྐུལ་བ་འདི་ཚར་ལྔ་བྱ་སྟེ། གཏོར་ཆེན་གྱི་ལྷོ་དང་། ནུབ་དང་། བྱང་ལ་རེ་རེ་དང་། མཚམས་བཞི་ལ་གཅིག་རྣམས་སོ། །
དེ་ནས་བཅུ་པ་ཟོར་འཕང་བ་ནི། འཕྱར་དར་ནག་པོ་དང་། དམ་རྫས་ཀྱི་དུད་པ་དང་། གསེར་སྐྱེམས་སོགས་ཀྱིས་སྣ་དྲངས་ཏེ། སྤྲོས་པ་ལ་དགའ་ན་ཕོ་ཉ་ལས་མཁན་གྱི་ཆ་བྱད་འཛིན་པའི། དྲག་པོའི་རོལ་རྩེད་ཅི་རིགས་པ་དང་བཅས་ཤིང་། གོ་མཚོན་ཐོགས་པས་ཀྱང་མཐའ་བསྐོར། སློབ་དཔོན་འཁོར་བཅས་རོལ་མོ་བ་དང་བཅས་པས་རྟིང་མནན་ནས་འོངས་ཏེ། གཏོར་ཆེན་སྟེགས་མཐོ་བ་ལ་བཞག །ཟོར་སྣ་རྣམས་དང་། ཐུན་རྣམས་ཀྱང་བཤམས། སྐབས་འདིར་གཟུ་དཔང་འཛུགས་ཏེ། ཧཱུ་ཾ སྲིད་པའི་རྩེ་མོ་མན་ཆོད་ནས། །དམྱལ་བ་ན་རག་ཡན་ཆོད་དུ། །གཟུ་དང་དཔང་ལ་དཀོན་མཆོག་བཞུགས། །ཡི་དམ་ཆོས་སྐྱོང་དཔང་མཛོད་ཅིག།ཞལ་བཞི་ཡབ་ཡུམ་དཔང་མཛོད་ཅིག།ཚངས་པ་བརྒྱ་སྦྱིན༴ གཟའ་དང་རྒྱུ་སྐར༴ དབང་ཆེན་ཁྱབ་འཇུག༴ ལྷ་སྲིན་སྡེ་བརྒྱད༴ ཡ་བདུན་རྒྱལ་པོ་མན་ཆད་ནས། །འཆིང་བྱེད་ཞགས་ཐོགས་ཡན་ཆོད་དུ། །དོ་ནུབ་གཟུ་དང་དཔང་མཛོད་ཅིག།སྐྱེས་བུ་ཀླུ་བཙན་མན་ཆད་ནས། །དྲག་དམར་བཙན་རྒོད་ཡན་ཆོད་དུ། །དོ་ནུབ༴ སྲིད་པའི་རྒྱལ་མོ་མན་ཆད་ནས། །འགོང་པོ་སྤུན་དགུ་ཡན་ཆོད་དུ། །དོ་ནུབ༴ དབྱིངས་ཕྱུག་རྒྱལ་མོ་མན་ཆད་ནས། །དམ་སྲི་ཕོ་མོ་ཡན་ཆོད་དུ། །དོ་ནུབ༴ ཞལ་ལྕེ་ལྷ་འདྲེ་ཡོངས་ཀྱིས་ཆོད། ཁ་སྨྲ་སྲུང་མ་གཉན་གྱིས་ཐོབ། །ང་ཡིས་མ་ཉེས་འདི་ཡིས་ཉེས། །དམ་ལ་འདས་པའི་སྡིག་ཅན་འདི། །བསྟན་པ་བཤིག་ཅིང་དཀོན་མཆོག་སྨོད། །སྲུང་མ་ཁྱོད་ལ་སྙད་བཙུགས་སོ། །སྔགས་འཆང་བདག་ལ་དོ་ཡང་བདོས། །རྒྱལ་ཁམས་ཕུང་བར་འདིས་ཡིས་བྱས། །མཁའ་འགྲོ་སྲུང་མ་ར་མདའ་ལོག།སྡང་བྱེད་དགྲ་བོ་དམ་ཉམས་འདིའི། །གནམ་གྱི་འཇུ་ཐག་སྐྱ་བོ་ཆོད། །ས་ཡི་བརྟེན་ཕུར་ནག་པོ་ཕུད། །ལས་ཀྱིས་རླུང་གིས་རྒྱབ་ནས་ཕུལ། །འཇིགས་པའི་མུན་པས་མདུན་ནས་གསུས། ཁོད་པའི་ནང་ནས་སྙིང་བྱུང་ཅིག།དཔྲལ་བའི་དབྱིངས་ནས་མིག་བྲུས་ཤིག།ལྟག་པའི་ཕྱོགས་ནས་བདུད་ཆོད་ཅིག།ལོ་དང་ཟླ་བར་མ་བཞག་ཅིག།མྱུར་བར་ཁུག་ལ་རིངས་པར་སྒྲོལ། ། ཅེས་པའོ། །དེ་རྗེས་གསེར་སྐྱེམས་དང་། ཟོར་ལམ་དབྱེ་བ་སོགས་སྤྱི་དང་མཐུན་པར་བྱ། སྤྲོ་ན་སླར་ཡང་། དཔལ་ལྡན་མགོན་པོ་མཧཱ་ཀཱ་ཡ། ། སོགས་ཀྱིས་ཀྱང་བསྐུལ་ལོ། །མཐར། དཔལ་ལྡན་རྡོ་རྗེ་འཆང་གི་བཀའ་ཉན་པ། །དུས་གསུམ་སངས་རྒྱས་ཀུན་གྱི་ཐུགས་སྤྲུལ་པ། །གཏུམ་པོ་ཁྲག་འཐུང་སྐྱེ་འགྲོའི་སྲོག་གི་བདག།ཞིང་སྐྱོང་ནག་པོ་ཆེན་པོ་ལས་ལ་ཡ། ཁྱོད་ཀྱི་འཕྲིན་ལས་བསམ་གྱིས་མི་ཁྱབ་ཏེ། །གང་འདུལ་སྤྲུལ་པ་མ་ཐོགས་ཅིར་ཡང་སྟོན། །བདུད་དཔུང་དགྲ་བགེགས་འདུལ་བར་ཆས་པའི་ཚེ། །མཁའ་ལ་མི་བཟད་སྤྲིན་རུམ་དམར་ནག་འཁྲིགས། །རྡོ་རྗེའི་ཐོགས་དང་སེར་ཆེན་ཕྱོགས་བཅུར་འབབ། །འུར་འུར་སྒྲ་ཡིས་རི་བོའི་ཚོགས་རྣམས་བསྒྱེལ། །ཕྱོགས་མཚམས་ཐམས་ཅད་མེ་འབར་ཁྲོ་ཆུ་འབབ། །ས་གཞི་སྡིག་སྦྲུལ་སྲོག་ཆགས་གདུག་པས་ཁྱབ། །སྟག་སེང་གཅན་གྱི་ཚོགས་རྣམས་ལང་ལོང་རྒྱུ། །གསོད་བྱེད་སྲིན་པོའི་ཚོགས་ཀྱིས་ས་སྟེང་ཁྱབ། ཁྲག་འཐུང་མ་མོའི་ཚོགས་ཀྱིས་བར་སྣང་ཁེངས། །ཉི་ཟླ་གཟའ་སྐར་ཁྲོས་པས་མཁའ་དབྱིངས་ཁྱབ། །མཚོན་ཆའི་བུ་ཡུག་ཕྱོགས་བཅུར་བུན་ནུ་ནུ། །དགྲ་ཚོགས་ད་ལྟ་འཇོམས་པའི་དུས་ལ་བབ། །བསྟན་པ་འཇིག་པའི་དགྲ་བོ་འདི། །རིངས་པར་སོང་ལ་དྲག་ཏུ་དེད། །མྱུར་བར་སོང་ལ་དམ་དུ་ཆིངས།། མགྱོགས་པར་ཁུག་ལ་ངེས་པར་གསོད། །གྲི་གུག་འབར་བས་དགྲ་སྲོག་ཆོད། ། རལ་གྲི་འབར་བས་ཡན་ལག་གཏུབས། །མདུང་ཐུང་འབར་བར་ལུས་ཀུན་ཕུག། རྩེ་གསུམ་འབར་བས་སྒོ་གསུམ་དྲོལ། །ནག་པོ་ཆེན་པོ་སྐུ་བསྐྱོད་ཅིག།ཞིང་སྐྱོང་ཆེན་པོ་རྩལ་མ་ཞན། །སྟོབས་འཕྲོག་ནག་པོ་མཐུ་མ་ཆུང་། །ཞལ་གདངས་དྲག་པོའི་བཤུགས་པ་འཚེར། །གཡུང་མོ་ནག་མོ་དགྲ་ལ་ཡ། །གད་རྒྱངས་ཆེན་པོས་དགྲ་སྙིང་འགེམས། །མི་སྲུན་གཏུམ་མོ་དགྲ་ལ་ཡ། ཁྲག་རྒྱུན་གསོལ་བས་མྱོས་པ་མོ། །སྲིན་མོ་འཇིགས་རུང་དགྲ་ལ་ཡ། །སྐྱེ་གནས་ནད་ཡམས་ན་བུན་མཐུལ། ། སིང་ག་གླིང་མ་དགྲ་ལ་བྷྱོཿ །དམ་ཉམས་དགྲ་ལ་སྨྱོ་འབོག་གཏོང་། །བཤན་པ་སྔོན་པོ་དགྲ་ལ་ཆོས། །དགྲ་ལ་ནང་འཁྲུག་ཐོག་སེར་འབེབས། །བཤན་པ་སེར་པོ་དགྲ་ལ་ཆོས། །བསྟན་པ་འཇིག་པ་ནད་ཀྱིས་འདེབས། །བཤན་པ་དམར་པོ་དགྲ་ལ་ཆོས། །འགལ་བྱེད་མི་ཕྱུགས་ཕྱོགས་ཀྱིས་འདེབས། །བཤན་པ་ལྗང་ཁུ་དགྲ་ལ་ཆོས། །སྲོག་གཅོད་རྫུ་འཕྲུལ་བསམ་མི་ཁྱབ། །བཤན་པ་ནག་པོ་དགྲ་ལ་ཆོས། །ལིང་པ་ཆེན་པོ་ཁྱེད་རྣམས་ཀྱིས། །དོ་ནུབ་དགྲ་བགེགས་ཆོམ་ལ་ཕོབ། ། ཡུམ་ཅིག་ཨེ་ཀ་ཛ་ཊི་ནི། །རལ་པ་གཅིག་གིས་ཁམས་གསུམ་ཁྱབ། །དབང་ཕྱུག་ཆེན་མོ་མཐུ་རྩལ་ཅན། །དགྲ་བགེགས་སྙིང་ལ་ད་ཟོ་ཅིག།གཤིན་རྗེ་ཁྲོ་ཚ་ལུས་པོ་ཆེ། ཁབ་མིག་ཙམ་ལའང་རྟག་ཏུ་འཇུག།སྡེ་བརྒྱད་ཡོངས་ཀྱི་དམག་དཔོན་ཏེ། །བི་ནུ་རཱ་ཛ་དགྲ་ལ་ཡ། །སྲིད་པའི་རྒྱལ་མོ་མུ་ཁ་ལེ། །སྟོང་གསུམ་བྷ་གའི་དབྱིངས་སུ་འཇུགཁྱབ་བྱེད་སྣ་ཚོགས་གཟུགས་ཅན་མ། །བདུད་འདུལ་ཆེན་མོ་དགྲ་ལ་བྷྱོཿ །བཤན་པ་ཉི་ཤུ་རྩ་གཅིག་ཀྱང་། །མཐོང་བ་ཙམ་གྱིས་སྡངས་པར་བྱེད། །དོ་ནུབ་དགྲ་བོའི་ཡུལ་དུ་ཆོས། །དགྲ་བགེགས་ཐལ་བ་རྡུལ་དུ་རློག། ཚངས་པ་དུང་གི་ཐོར་ཚུགས་ཅན། །འཁོར་བྱེད་ཆེན་པོ་དགྲ་ལ་ཡ། །སྲོག་བདག་གནམ་ལྷ་བྱང་ཆུབ་སྟེ། །སྨྱོ་བྱེད་ཆེན་པོ་དགྲ་ལ་ཡ། །སྐྱེས་བུ་གྱིང་ཆེན་དགྲ་ལྷ་ཁྱོད། །ཆོ་འཕྲུལ་ལྟས་ངན་དགྲ་ལ་ཡ། །ནག་པོ་འབུམ་ཕྲག་དྲུག་ལ་སོགས། ། ཞིང་སྐྱོང་མཐུ་ཆེན་བསམ་མི་ཁྱབ། །དོ་ནུབ་དགྲ་བོའི་ཡུལ་དུ་ཆོས། །ལྷག་མ་མེད་པར་ཆོམས་ལས་ཞོག།དྲེགས་པ་ལྷ་སྲིན་སྡེ་བརྒྱད་རྣམས། །དྲག་པོའི་ལས་ལ་ད་བསྐུལ་གྱི། །དམག་དཔུང་སྐྱེད་ལ་རུ་མཚོན་ཕྱོར། །དགྲ་བགེགས་ཐལ་བ་རྡུལ་བཞིན་རླག་པར་མཛོད། །ལྷག་མ་ཅི་ཡང་ལྡངས་རྒྱུ་མེད་པར་མཛོད། །ས་སྟེང་འདི་རུ་མིང་ཡང་མེད་པར་མཛོད། །དམ་པ་དུས་ལ་བབ་པོ་ས་མཱ་ཡ། ། ཞེས་དྲག་ཏུ་བསྐུལ་ལ། ཌོ་བི་ནི་དེ་བི་བྷྱོཿ རྡོ་ཟོར་འཕངས། ཙཎྜ་ལིས་ར་ཟོར་དང་། :ར་ཁ（£¨《¶ཛཾ》·རཀྚ་）£©སིས་ཁྲག་ཟོར་དང་། སིང་ག་ལིས་མདའ་ཟོར་དང་། དེ་ཐམས་ཅད་ལ། མཧཱ་ཀཱ་ལ་ཐུན་བྷྱོཿ ཞེས་པས་རྒྱབ་བརྟེན། བསད་སྔགས་དྲག་ཏུ་བཟླ་ཞིང་ཐུན་འཕང་ངོ་། ཧཱུ་ཾདཔལ་ལྡན་མགོན་པོའི་བཀའ་འཁོར་ནི། །ནག་པོའི་དམག་ཚོགས་ཉེར་རེ་རེ། །ཤ་ཟའི་ངར་སྐད་དིར་རི་རི། །མ་མོའི་ཟོར་འཕེན་ཤར་ར་ར། །མཁའ་འགྲོའི་ཤུགས་ཀླུ་རྩེར་རེ་རེ།། ལྷ་མོའི་གླུ་དབྱངས་ཀྱུར་རུ་རུ། །མི་ནག་གར་བྱེད་ཁྱུགས་སེ་ཁྱུག།རོ་ལངས་གད་རྒྱངས་དིར་རི་རི། །ཀེང་རུས་གར་བྱེད་ཟངས་སེ་ཟང་། །བྱ་ནག་མང་པོ་ཐིབས་སེ་ཐིབ། །ལྕེ་སྤྱང་ངུ་འབོད་ལྷངས་སེ་ལྷང་། ཁྱི་ནག་མང་པོ་ཁེངས་སེ་ཁེང་། །རྣམ་འཕྲུལ་དུ་མ་སྟོན་པ་རྣམས། །ལ་ལ་འགྱིང་ཞིང་དགྲ་ལ་རོལ། །ལ་ལ་འཕྱོང་ཞིང་བགེགས་རྣམས་འཇོམས། །ལ་ལ་ཧབ་ཧུབ་ཁྲག་ལ་འཐུང་། །ལ་ལ་རྒོད་ཅིང་རོ་ལ་ཟ། །ལ་ལ་ཆེམ་ཆེམ་རུས་པ་མུར། །ལ་ལ་འགྱིང་ཞིང་དགྲ་རྣམས་གསོད། །ལ་ལ་རྒྱུག་ཅིང་དམ་ཉམས་སྒྲོལ། །སྡིག་ཅན་ཆོས་ལ་སྡང་བ་འདི། །བདུད་ཀྱི་ཁྲམ་ལ་ཐོབ་ལ་ཤོག།ཤོ་སྡེ་ནག་པོ་ཁྲོམ་ལ་ཤོག།ཞགས་པ་དམར་ནག་ཐོབ་ལས་ཤོགཁྱོད་ཀྱིས་ཁས་བླངས་དུས་ལ་བབ། །དམར་ཀྱིི་གཏོར་མ་འདིས་བཞེས་ལ།། བསྟན་པ་འཇིག་པའི་དགྲ་བོ་འདི། །བདུན་བརྒྱུད་རྩ་ནས་ཆོད་ལ་ཤོག།ཨོཾ་མཱཧཱ་ཀཱ་ལ་ཀཱ་ལ་བི་ཀཱ་ལ་ར་ཏྲི་ཏ། ཌོཾ་བི་ནི། ཙཎྜ་ལི། རཀྵ་སི། སིང་ག་ལི། དེ་བི་བྷྱོཿབྷྱོཿ ཨ་ཡ་མ་རུ་རུ་ཙ་ཤ་ན་བྷྱོཿབྷྱོཿ ཞེས་པ་དང་། བསད་སྔགས་དྲག་པོ་བརྗོད་ཅིང་གཏོར་མ་ཟོར་དུ་འཕང་། དགྲ་བགེགས་ཕྱོགས་གཏོགས་ཡུལ་འཁོར་དང་བཅས་པ་ཐམས་ཅད་ལྷག་མ་ཙམ་ཡང་མེད་པར་བྱས་པར་བསམ། རོལ་མོའི་སྒྲ་དྲག་པོ་དང་བཅས་པས་མཚམས་བཅད་དེ། སློབ་དཔོན་གྱི་རྟིང་མནན་ལ་འོངས། རྗེས་ཀྱི་བྱ་བ་ནི་གོང་གཏོར་སྒྲུབ་ཀྱི་སྐབས་སུ་བཤད་པ་དང་འདྲའོ། །འདིར་ཅུང་ཟད་ངེས་འཚལ་པ་ལ། སྒྲུབ་སྐོར་རྙིང་པ་ཁུངས་མ་ཕལ་ཆེར་དུ། རྣམ་འགྱུར་གསུམ་པ་ཉིད་བཤད་དེ། དེ་ཡང་བསྙེན་དུས་ནི་གཏོར་ཆོག་དཀྱུས་ཀྱི་དེ་ཡིན། འདི་ལ་རྩ་ཞལ་བརྩེགས་མ་ཉིད་ནག་པོ་ལ་འཛོལ་སོ་མེད། གཡས་གཡོན་གཉིས་ལྗང་ནག་བྱ་བ་ལ། ཕྱིས་ཀྱི་ཕལ་ཆེར་ལྗང་ལ་ནག་པའི་མདངས་ཅན་དུ་མཚུངས་པར་བཞེད། ཡི་གེ་རྙིང་པ་རང་མང་པོ་ན། གཡས་སྔོ་གཡོན་ལྗང་དུ་བཤད་པའང་འདུག།སྒྲུབ་པ་དང་ལས་སྦྱོར་གཉིས་ཕལ་ཆེར་རྣམ་འགྱུར་འདྲ་བར་བྱེད། སྤོགས་ཆོག་ལ་གཡས་བརྩེགས་མ་གཉིས་ནག་པོ། གཡོན་བརྩེགས་མ་གཉིས་ལྗང་ཁུར་བཤད། དེ་ཀའི་དབང་དུ་བྱས་ནས་སྐབས་འདིར་གཏོར་མའི་ལས་སྦྱོར་ཡིན་པས། ལས་སྒྲུབ་གཉིས་པོ་རྣམ་འགྱུར་གཅིག་པའི་ཕྱིར་དཀྱུས་ལ་དེ་བཞིན་དུ་བྲིས་པ་ཡིན། ཁ་ཅིག་ལས་སྦྱོར་དང་སྤོགས་ཆོག་རྣམས་འགྱུར་གཅིག་པར་བཞེད་དེ། དེ་ལའང་འགལ་བ་མ་མཐོང་ངོ་། །འགའ་ཞིག་རྣམ་འགྱུར་བཞི་པར་འདོད་པ་ལྟར་ན། གཞན་གསུམ་སྤྱི་དང་འདྲ། ལས་སྦྱོར་མགོན་པོ་ཞལ་བཞིའི་འཁོར་ཞལ་དུ་འདོད་དོ། །འོན་ཀྱང་སྒྲུབ་པའི་བྱ་བ་ནི། ཐོག་མ་བསྙེན་པའི་ཕྱོགས་ལ་ཡང་འཇུག།ཕྱི་མ་ལས་སྦྱོར་གྱི་ཕྱོགས་ལ་ཡང་འཇུག་པས། ཀུན་ཁྱབ་ཡིན་པའི་ཕྱིར་སྒྲུབ་ནུས་ཉིད་གཙོ་བོར་བྱའོ། །ཞེས་བདག་ཅག་གི་བླ་མ་དམ་པ་རྣམས་གསུང་ངོ་།། །།
དེ་ལྟར་ན་ནག་པོ་གདོང་བཞི་པའི་གཏོར་མའི་ལས་རིམ་ཞི་དྲག་ཉེར་མཁོ་ཙམ་གསལ་བར་བརྗོད་པ། ལས་བཞི་ལྷུན་གྲུབ་ཅེས་བྱ་བ་འདི་ཡང་། རང་གི་སློབ་རིགས་མེ་འབར་གྱི་གཙུག་ལག་ཁང་སྒྲུབ་གནས་བྱང་ཆེན་གྱི་དགེ་འདུན་རྣམས་སོགས་དོན་གཉེར་ཅན་མང་པོས་སྔ་ཕྱིར་ཡང་ཡང་བསྐུལ་བ་ལ་བརྟེན་ནས་ཏཱ་ར་ནཱ་ཐས་ཞོར་བྱུང་དུ་བྲིས་པའོ། །འདི་དག་ལ་ཡིག་རྙིང་རྩ་བ་རྣམས། ཐོ་ཡིག་ཙམ་ལས་མེད་ཅིང་། བར་སྐབས་དང་ཕྱིས་ཀྱི་ཡི་གེ་ཅི་རིགས་འདུག་པ་རྣམས། ཚིག་ཚོགས་ཧ་ཅང་ཆེས་བས་གཟུང་དཀའ་བར་འདུག་པས་འདིར་མདོར་བསྡུས་ཙམ་ཚིག་ཟོར་ཡང་བར་བཀོད་པ་ཡིན་ནོ། །ཧཱུཾ་ཧཱུཾ་ཕཊ་ཕཊ་དང་། སྒྲཾ་སྒྲཾ་སིལ་སིལ་ངོོམ་ངོོམ་རང་བྱེད་མཁན་ཅིག་མ་ལགས་པ། འདི་འདྲ་རིགས་ལ་རྩལ་འདོན་རང་མེད་མོད། །འོན་ཀྱང་མན་ངག་ཅུང་ཟད་རིག་ཅིང་། གཞན་ཀྱིས་བསྐུལ་བ་ལ་བརྟེན་ནས་བག་ཙམ་ཞིག་བྲིས་པའོ། །དགེ་ལེགས་འཕེལ། ཞུས་དག